CELEX: 32010D0220
Language: el
Date: 2010-04-16 00:00:00
Title: 2010/220/: Απόφαση της Επιτροπής, της 16ης Απριλίου 2010 , για μέτρα έκτακτης ανάγκης που εφαρμόζονται σε φορτία καλλιεργούμενων αλιευτικών προϊόντων που εισάγονται από την Ινδονησία και προορίζονται για κατανάλωση από τον άνθρωπο [κοινοποιηθείσα υπό τον αριθμό Ε(2010) 2358] (Κείμενο που παρουσιάζει ενδιαφέρον για τον ΕΟΧ)

17.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 97/17
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 16ης Απριλίου 2010
   για μέτρα έκτακτης ανάγκης που εφαρμόζονται σε φορτία καλλιεργούμενων αλιευτικών προϊόντων που εισάγονται από την Ινδονησία και προορίζονται για κατανάλωση από τον άνθρωπο
   [κοινοποιηθείσα υπό τον αριθμό Ε(2010) 2358]
   (Κείμενο που παρουσιάζει ενδιαφέρον για τον ΕΟΧ)
   (2010/220/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και για τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β σημείο (ii),
   Εκτιμώντας τα ακόλουθα:
   
               (1)
            
            
               Τα αποτελέσματα επιθεώρησης της Επιτροπής στην Ινδονησία, τον Νοέμβριο του 2009, αποκάλυψαν σοβαρές ανεπάρκειες όσον αφορά το σύστημα ελέγχου των καταλοίπων σε ζώα υδατοκαλλιέργειας και καλλιεργούμενα αλιευτικά προϊόντα, καθώς και έλλειψη κατάλληλης εργαστηριακής ικανότητας για τον εντοπισμό καταλοίπων ορισμένων φαρμακολογικά δραστικών ουσιών σε ζώα υδατοκαλλιέργειας και σε καλλιεργούμενα αλιευτικά προϊόντα, όπως απαιτείται από την οδηγία 96/23/ΕΚ του Συμβουλίου, της 29ης Απριλίου 1996, περί λήψεως μέτρων ελέγχου για ορισμένες ουσίες και τα κατάλοιπά τους σε ζώντα ζώα και στα προϊόντα τους και καταργήσεως των οδηγιών 85/358/ΕΟΚ και 86/469/ΕΟΚ και των αποφάσεων 89/187/ΕΟΚ και 91/664/ΕΟΚ (2) και την απόφαση 2002/657/ΕΚ, της 14ης Αυγούστου 2002, για εφαρμογή της οδηγίας 96/23/ΕΚ του Συμβουλίου σχετικά με την επίδοση των αναλυτικών μεθόδων και την ερμηνεία των αποτελεσμάτων (3).
            
         
               (2)
            
            
               Επομένως, υπάρχει κίνδυνος, καλλιεργούμενα αλιευτικά προϊόντα που προορίζονται για κατανάλωση από τον άνθρωπο και εισάγονται από την Ινδονησία να περιέχουν κατάλοιπα ορισμένων φαρμακολογικά δραστικών ουσιών που χρησιμοποιούνται για την καταπολέμηση ασθενειών ή για την ενίσχυση της παραγωγής ζώων υδατοκαλλιέργειας και είναι επιβλαβείς για την ανθρώπινη υγεία. Οι ουσίες αυτές είναι συγκεκριμένα: η χλωραμφενικόλη, η ομάδα των νιτροφουρανίων και οι τετρακυκλίνες. Συνεπώς, πρέπει να ληφθούν μέτρα για τον μετριασμό αυτού του κινδύνου. Τα μέτρα αυτά θα πρέπει να είναι αναλογικά και να μην περιορίζουν το εμπόριο περισσότερο απ’ ό,τι χρειάζεται, έτσι ώστε να επιτυγχάνεται υψηλό επίπεδο προστασίας των καταναλωτών.
            
         
               (3)
            
            
               Εάν μια σημαντική ποσότητα προϊόντων υδατοκαλλιέργειας που εισάγονται από την Ινδονησία υποβάλλεται σε υποχρεωτική δοκιμή για σχετικά κατάλοιπα πριν από τη διάθεσή τους στην αγορά, θα μειωθεί ο κίνδυνος διάθεσης στην αγορά φορτίων που περιέχουν κατάλοιπα, θα αυξηθεί η ακρίβεια των πληροφοριών για την πραγματική μόλυνση ινδονησιακών αλιευτικών προϊόντων με κατάλοιπα και θα αποτραπεί η κατάχρηση ουσιών από τους παραγωγούς της Ινδονησίας.
            
         
               (4)
            
            
               Είναι αναγκαίο να θεσπιστούν ενιαίες απαιτήσεις δοκιμής για την εισαγωγή φορτίων καλλιεργούμενων αλιευτικών προϊόντων από την Ινδονησία, σε ένα καθορισμένο ελάχιστο επίπεδο, διότι τα προϊόντα μπορεί να εισάγονται μέσω πολλών κρατών μελών.
            
         
               (5)
            
            
               Καλούνται τα κράτη μέλη να αναφέρουν στην Επιτροπή τη διαπίστωση παρουσίας φαρμακολογικά δραστικών ουσιών που δεν είναι εγκεκριμένες για χρήση σε ζώα παραγωγής τροφίμων από τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου (4) ή καταλοίπων φαρμακολογικά δραστικών ουσιών σε επίπεδα που υπερβαίνουν τα μέγιστα όρια καταλοίπων που θεσπίζονται σύμφωνα με τον κανονισμό (ΕΚ) αριθ. 470/2009 μέσω του συστήματος έγκαιρης προειδοποίησης, το οποίο θεσπίστηκε με τον κανονισμό (ΕΚ) αριθ. 178/2002, και να υποβάλλουν τακτικές εκθέσεις για όλες τις δοκιμές, ώστε να παρέχουν στην Επιτροπή τις απαραίτητες πληροφορίες προκειμένου να εξετάσει αν είναι αναγκαία η διατήρηση ή η τροποποίηση του παρόντος προσωρινού μέτρου, υπό το πρίσμα των παρεχόμενων πληροφοριών.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η παρούσα απόφαση ισχύει για την εισαγωγή φορτίων καλλιεργούμενων αλιευτικών προϊόντων από την Ινδονησία που προορίζονται για κατανάλωση από τον άνθρωπο.
   Άρθρο 2
   1.   Τα κράτη μέλη, με τη χρήση κατάλληλων σχεδίων δειγματοληψίας, εξασφαλίζουν τη λήψη δειγμάτων από το 20 %, τουλάχιστον, των φορτίων που αναφέρονται στο άρθρο 1, τα οποία παρουσιάζονται για εισαγωγή στους συνοριακούς σταθμούς ελέγχου της επικράτειάς τους.
   2.   Τα δείγματα που λαμβάνονται δυνάμει της παραγράφου 1 υποβάλλονται σε αναλυτικές δοκιμές για τη διαπίστωση της παρουσίας καταλοίπων φαρμακολογικά δραστικών ουσιών που ορίζονται στο άρθρο 2 στοιχείο α) του κανονισμού (ΕΚ) αριθ. 470/2009, και ιδίως χλωραμφενικόλης, μεταβολιτών νιτροφουρανίων και τετρακυκλινών (τουλάχιστον τετρακυκλίνης, οξυτετρακυκλίνης και χλωροτετρακυκλίνης).
   Άρθρο 3
   Τα φορτία από τα οποία λαμβάνονται δείγματα σύμφωνα με το άρθρο 2 παράγραφος 1 τηρούνται υπό επίσημη κράτηση από την αρμόδια αρχή του οικείου κράτους μέλους έως την ολοκλήρωση των αναλυτικών δοκιμών. Τα φορτία αυτά μπορούν να διατεθούν στην αγορά μόνον εάν τα αποτελέσματα των αναλυτικών δοκιμών επιβεβαιώνουν τη συμμόρφωση των φορτίων με τον κανονισμό (ΕΚ) αριθ. 470/2009.
   Άρθρο 4
   1.   Τα κράτη μέλη ενημερώνουν αμέσως την Επιτροπή για τα αποτελέσματα των αναλυτικών μεθόδων, όταν οι δοκιμές αυτές αποκαλύπτουν:
   
               α)
            
            
               την παρουσία οιασδήποτε φαρμακολογικά δραστικής ουσίας που είναι ταξινομημένη σύμφωνα με το άρθρο 14 παράγραφος 2 στοιχεία α), β) ή γ) του κανονισμού αριθ. 470/2009 σε επίπεδα που υπερβαίνουν τα μέγιστα όρια καταλοίπων που θεσπίζονται δυνάμει του εν λόγω κανονισμού· ή
            
         
               β)
            
            
               την παρουσία φαρμακολογικά δραστικών ουσιών που δεν έχουν ταξινομηθεί σύμφωνα με το άρθρο 14 παράγραφος 2 στοιχεία α), β) ή γ) του κανονισμού (ΕΚ) αριθ. 470/2009, εκτός εάν για την εν λόγω ουσία έχει οριστεί σημείο αναφοράς για δράση, σύμφωνα με τον εν λόγω κανονισμό ή την απόφαση 2002/657/ΕΚ της Επιτροπής, της 12ης Αυγούστου 2002, για εφαρμογή της οδηγίας 96/23/ΕΚ του Συμβουλίου σχετικά με την επίδοση των αναλυτικών μεθόδων και την ερμηνεία των αποτελεσμάτων (5), και το επίπεδο των καταλοίπων δεν είναι ίσο ούτε υπερβαίνει το εν λόγω σημείο αναφοράς για δράση.
            
         Τα αποτελέσματα αυτών των δοκιμών αποστέλλονται στην Επιτροπή μέσω του συστήματος ταχείας ειδοποίησης που θεσπίστηκε με τον κανονισμό (ΕΚ) αριθ. 178/2002.
   2.   Τα κράτη μέλη προετοιμάζουν κάθε τρεις μήνες έκθεση απολογισμού όλων των αποτελεσμάτων όλων των αναλυτικών δοκιμών που πραγματοποιήθηκαν τους προηγούμενους τρεις μήνες σε φορτία καλλιεργούμενων αλιευτικών προϊόντων από την Ινδονησία που προορίζονται για κατανάλωση από τον άνθρωπο.
   Οι εν λόγω εκθέσεις υποβάλλονται στην Επιτροπή τον μήνα που ακολουθεί κάθε περίοδο, Απρίλιο, Ιούλιο, Οκτώβριο και Ιανουάριο.
   Άρθρο 5
   Όλες οι δαπάνες που πραγματοποιούνται για την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορά τους.
   Άρθρο 6
   Η παρούσα απόφαση απευθύνεται στα κράτη μέλη.
   
      Βρυξέλλες, 16 Απριλίου 2010.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 31 της 1.2.2002, σ. 1.
   
      (2)  ΕΕ L 125 της 23.5.1996, σ. 10.
   
      (3)  ΕΕ L 221 της 17.8.2002, σ. 8.
   
      (4)  ΕΕ L 152 της 16.6.2009, σ. 11.
   
      (5)  ΕΕ L 221 της 17.8.2002, σ. 8.